31990D0254
L 145/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 май 1990 година
за определяне на критериите за одобрение на организациите и сдруженията на животновъди, които създават или водят родословни книги за чистопородни разплодни овце и кози
(90/254/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 89/361/ЕИО на Съвета от 30 май 1989 г. относно чистопородните разплодни овце и кози (1), и по-специално член 4, първо тире от нея,
като има предвид, че във всички държави-членки родословните книги се водят или създават от организации или сдружения на животновъди, или от официални служби; като има предвид, че поради това е необходимо да се определят критериите за одобрение на организациите и сдруженията на животновъди;
като има предвид, че организациите или сдруженията на животновъди трябва да подават заявление за официално одобрение до компетентните органи на държавата-членка, на чиято територия се намира тяхното седалище;
като има предвид, че когато организациите или сдруженията на животновъди отговарят на определени критерии и имат определени цели, те трябва да бъдат официално одобрени от органите на държавата-членка, до които са подали заявление;
като има предвид, че предвидените в настоящото решение мерки са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
За да бъдат официално одобрени, организациите и сдруженията на животновъди, които водят или създават родословни книги, трябва да подадат заявление до органите на държавата-членка, на чиято територия се намира тяхното седалище.
Член 2
1. Органите на съответната държава-членка трябва да предоставят официално одобрение на всички организации или сдружения на животновъди, които водят или създават родословни книги, ако отговарят на определените в приложението условия.
2. Въпреки това в държава-членка, в която за дадена порода вече съществуват една или повече официално одобрени организации или сдружения на животновъди, органите на съответната държава-членка могат да откажат да признаят нова организация или сдружение на животновъди, ако те застрашават запазването на породата или излагат на опасност зоотехническата програма на съществуващото сдружение или организация. В такъв случай държавата-членка информира Комисията за предоставените одобрения и за отказите.
Член 3
Органите на съответната държава-членка отнемат официалното одобрение на всяка организация или сдружение на животновъди, които водят родословни книги, ако съответната организация или сдружение на животновъди системно не изпълняват определените в приложението условия.
Член 4
Адресати на настоящото решение са държавите-членки.
Съставено в Брюксел на 10 май 1990 година.